Publication: Magyar Közlöny
Issue: MK-2001-58 (Year: 2001, Number: 58)
Era: 1990-2004
Section: a 18/2001. (V. 23.) KöViM—BM—KöM együttes rendelethez
Paragraph Index: 652

5. Az oktatóhelyek feljogosításának személyi és tárgyi feltételei 5.1. Az oktatóhelynek rendelkeznie kell a tanfolyam tartásához szükséges személyi és tárgyi feltételekkel, megfelelően képzett, felsőfokú, műszaki végzettségű szakoktatókkal és legalább ötéves gépjárműjavító gyakorlattal rendelkező gyakorlati oktatókkal; az elméleti és gyakorlati oktatáshoz szükséges helyiségekkel és az oktatáshoz szükséges eszközökkel (oktatási segédeszközök, műszerek, járművek stb). Az oktató egy időben legfeljebb 16 szakembert oktathat. 5.2. A tanfolyam keretében az elméleti ismereteket a gyakorlatban is el kell sajátítani, be kell mutatni. A gyakorlati oktatáshoz az oktatóhelyen a szükséges mennyiségben kell lennie legalább a rendszeres környezetvédelmi felülvizsgálat végzéséhez szükséges valamennyi (lehetőség szerint korszerű és régebbi) eszköznek és technológiának. 5.3. Az oktatóhelynek rendelkeznie kell az adott körben szükséges valamennyi (legújabb és régebbi) technológiai adattal és információval, amelyet köteles a technika állásának megfelelően folyamatosan korszerűsíteni. 5.4. Az oktatásra feljogosított tevékenységét a közlekedési felügyelet rendszeresen és véletlenszerűen ellenőrzi. A rendszeres ellenőrzés az 5.1—5.3. pontokban foglalt feltételek teljesítésére, a véletlenszerű ellenőrzés egy-egy tanfolyam keretében az előírt órák megtartására, az ezek keretében végzett oktatás minőségére és a tanfolyam rendjére terjed ki. 5.5. Amennyiben az ellenőrzés során megállapítást nyer, hogy az oktató szervezet nem biztosítja az 5.1—5.3. pontokban előírt feltételeket, a feljogosítást a területi közlekedési felügyelet a feltételek biztosításáig felfüggeszti. A tárgyi hiányosságok miatt öt éven belüli háromszori felfüggesztés vagy a 7.2. pontban előírt órák ismétlődő meg nem tartása esetén a feljogosítás visszavonható.

Source: https://magyarkozlony.hu/hivatalos-lapok/aa3a96ffea40c5bf285e516b161e470da5bfd456/dokumentumok/9de40a9cd3ffe03398453c8775565856b04a0fcf/letoltes